સમગ્ર વિશ્ર્વમાં સૌથી વધુ ચર્ચાયેલા માસ હિસ્ટેરિયાના બનાવોમાં સૌથી રસપ્રદ બનાવ સિંગાપોરનો છે. પચાસેક વર્ષ પહેલાં સિંગાપોર બહુ જ મુશ્કેલીના સમયમાંથી પસાર થઈ ચૂક્યું હતું. બીજા વિશ્ર્વયુદ્ધમાં જાપાની ફોજના અત્યાચાર સહન કરી ચૂકેલા સિંગાપોરને ત્યારે જ અંગ્રેજોએ આઝાદી આપી જ્યારે તેણે મુસ્લિમ બહુમતીવાળા મલેશિયામાં ભળી જવાનો સ્વીકાર કર્યો. તેના પગલે મલય મુસ્લિમો અને ચાઈનીઝ સમુદાયો વચ્ચે રમખાણો ફાટી નીકળ્યાં અને ૧૯૬૫માં મલેશિયાએ તેને મુક્ત કરી દીધું. તેવામાં ૧૯૬૭માં મલેશિયામાં સ્વાઈન ફીવર ફાટી નીકળ્યો. ચાઈનીઝ મૂળના સિંગાપોરના લોકોનો આધારભૂત ખોરાક પોર્ક (ડુક્કરનું માંસ) છે. આ પરિસ્થિતિમાં સિંગાપોરમાં એવી અફવા ફાટી નીકળી કે સ્વાઈન ફીવરના પ્રોટેક્શન માટે કેટલાક ડુક્કરને ઇન્જેક્શન આપવામાં આવ્યાં હતાં જે કોરો નામના રોગથી મોતને ભેટ્યાં છે. સિંગાપોરના લોકોને એવો ભય સતાવવા માંડ્યો કે તેમનામાં કોરોનો રોગ ફેલાશે. કેટલાકે તો એવું માની લીધું કે તેમને કોરો રોગ લાગુ પડ્યો છે અને તેમણે હોસ્પિટલોમાં દોડવાનું શરૂ કર્યુ. સિંગાપોરની સરકારને આંખે પાણી આવી ગયાં લોકોને એવું સમજાવવા માટે કે ‘કોરો રોગ’ માત્ર અફવા છે. મહિનાઓની કવાયતના અંતે લોકો સમજ્યા. અફવાના વાયરા દરમિયાન એક પણ વ્યક્તિનું મોત થયું નહોતું, છતાં લોકોનાં ટોળાંની સાઈઝ જોઈને તંત્ર હેબતાઈ જતું હતું.